CELEX: 62007TN0075
Language: fi
Date: 2007-03-12 00:00:00
Title: Asia T-75/07: Kanne 12.3.2007 — Hamdi v. neuvosto

26.5.2007   
            
            
               FI
            
            
               Euroopan unionin virallinen lehti
            
            
               C 117/22
            
         Kanne 12.3.2007 — Hamdi v. neuvosto
   (Asia T-75/07)
   (2007/C 117/35)
   Oikeudenkäyntikieli: hollanti
   Asianosaiset
   
      Kantaja: Ahmed Hamdi (Amsterdam, Alankomaat) (edustaja: asianajaja M. J. G. Uiterwaal)
   
      Vastaaja: Euroopan unionin neuvosto
   Vaatimukset
   
               —
            
            
               on todettava, että yhteistä kantaa 2002/402/YUTP (EYVL L 139, s. 4) on kantajan tapauksessa käytetty virheellisesti asetuksen (EY) N:o 2580/2001 (EYVL L 344, s. 70) perustana, joten asetus ei sido kantajaa
            
         
               —
            
            
               ainakin on todettava, ettei tätä asetusta saada soveltaa kantajaan
            
         
               —
            
            
               joka tapauksessa 21.12.2006 tehty päätös 2006/1008/EY (EUVL L 379, s. 123) on kumottava
            
         
               —
            
            
               neuvosto on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja tuomittiin vankeusrangaistukseen sen jälkeen, kun kansallinen tuomioistuin oli katsonut toteen näytetyksi, että kantaja kuului terroristijärjestöön, Hofstadgroep-ryhmään. Kantaja on valittanut tästä tuomiosta.
   Päätöksellä 2006/1008/EY (1) neuvosto lisäsi kantajan niiden henkilöiden ja yhteisöjen luetteloon, joihin asetusta (EY) N:o 2580/2001 (2) sovelletaan.
   Kantaja väittää kanteensa tueksi, että riidanalainen päätös tehtiin ja riidanalainen asetus annettiin olennaisen menettelymääräyksen vastaisesti ja erityisesti ilman riittäviä perusteluja. Asetuksen osalta kantaja katsoo, ettei neuvosto ole perustellut sitä, miksi tämä asetus oli tarpeen yhteismarkkinoiden yhteydessä. Päätöksestä puolestaan kantaja väittää, ettei siinä ole perusteltu, miksi neuvoston mukaan asetusta N:o 2580/2001 on sovellettava kantajaan.
   Kantaja väittää lisäksi, että riidanalaiselta päätökseltä puuttuu tarvittava oikeusperusta. Kantajan mukaan nimittäin asetus N:o 2580/2001 on vastoin EY:n perustamissopimusta sikäli kuin asetusta sovelletaan kantajaan. Kantaja katsoo, että riidanalaisessa asetuksessa ei ole kyseessä Yhdistyneiden kansakuntien turvallisuusneuvoston antamasta päätöslauselmasta johtuvien velvoitteiden pakottava täytäntöönpano. Kantajan ja kolmansien maiden tai muiden yhteiseen ulko- ja turvallisuuspolitiikkaan liittyvien seikkojen välillä ei myöskään ole mitään yhteyttä, joten toista pilaria ei voida soveltaa kantajan tapaukseen.
   Kantaja toteaa tässä yhteydessä lisäksi, että EY 308 artikla ei ole asetuksen oikeusperusta, koska asetus ei liity yhteismarkkinoiden toteuttamiseen. Riidanalaisella asetuksella ei myöskään toteuteta mitään unionin tavoitetta, joten myöskään EY 60, EY 301 ja EY 308 artiklan yhdistelmä ei ole riittävä oikeusperusta.
   Lopuksi kantaja väittää, että riidanalaisella päätöksellä loukataan hänen perusoikeuksiaan ja erityisesti hänen oikeuttaan nauttia rauhassa omaisuudestaan ja hänen oikeuttaan yksityiselämän kunnioitukseen, sellaisina kuin nämä oikeudet johtuvat muun muassa ihmisoikeuksien ja perusvapauksien suojaamiseksi tehdystä yleissopimuksesta.
   
      (1)  Tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun asetuksen (EY) N:o 2580/2001 2 artiklan 3 kohdan täytäntöönpanosta 21.12.2006 tehty neuvoston päätös 2006/1008/EY (EUVL L 379, s. 123).
   
      (2)  Tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi 27.12.2001 annettu neuvoston asetus (EY) N:o 2580/2001 (EYVL L 344, s. 70).